Papersnake/gushiwen huggingface dataset:
祝英台近
辛弃疾（宋代）

绿杨堤，青草渡。花片水流去。百舌声中，唤起海棠睡。断肠几点愁红，啼痕犹在，多应怨、夜来风雨。

别情苦。马蹄踏遍长亭，归期又成误。帘卷青楼，回首在何处。画梁燕子双双，能言能语，不解说、相思一句。
题宝泉官舍壁
贺铸（宋代）

偶著强名字，非才但铸金。
不妨称外监，况复住山阴。
胜日聊披卷，清风故解衿。
余生偷禄隐，何等是升沈。
秋吟
晁说之（宋代）

友生吾所畏，言貌凛秋威。
崔子稻畦晚，杨公玉田饥。
阶除昨夜霜，钟鸣尚依稀。
吾友岂憔悴，西山空崔巍。
七月十日有感
方回（元代）

十年前此日，视篆上严州。
借服初金佩，峨冠尚黑头。
乾坤谁失驭，江海已横流。
保土虽无恙，忘家弗自谋。
实门惊瓦裂，痴子困萍浮。
追忆危阽急，都忘屈辱羞。
众推真胆大，孰察暗眉愁。
盗贼诛锄定，租傭減阁优。
民功差稍稍，己事太悠悠。
绵薄稀储峙，贪婪恣取求。
冥怀随命运，失意起冤雠。
屡跋三关马，更乘四渎舟。
长城青冢月，大汉黑山秋。
甫息台卿担，空余季子裘。
解官终欠早，破产复奚尤。
酹柏悲先垅，畦蔬偃故丘。
信书无一得，负债有千忧。
倒箧衣俱典，连床药未瘳。
不如穷百姓，何谓古诸侯。
公论谁诗可，莲花博士俦。
元日有感
洪皓（宋代）

不见朝正秖自愁，展亲弗逮兖州囚。席重摇忆谈经会，酒噀宁知救火谋。

内热空持白羽扇，峭寒且著黑羔裘。履端醽醁何时赐，落笔高歌洒泪休。
题双牛图 其二
韩驹（宋代）

好事谁如公子贤，千金买尽亦欣然。老夫若有沉牛二，春雨归耕负郭田。
旅次湘沅有怀灵均
孟郊（唐代）

分拙多感激，久游遵长途。经过湘水源，怀古方踟蹰。

旧称楚灵均，此处殒忠躯。侧聆故老言，遂得旌贤愚。

名参君子场，行为小人儒。骚文衒贞亮，体物情崎岖。

三黜有愠色，即非贤哲模。五十爵高秩，谬膺从大夫。

胸襟积忧愁，容鬓复凋枯。死为不吊鬼，生作猜谤徒。

吟泽洁其身，忠节宁见输。怀沙灭其性，孝行焉能俱。

且闻善称君，一何善自殊。且闻过称己，一何过不渝。

悠哉风土人，角黍投川隅。相传历千祀，哀悼延八区。

如今圣明朝，养育无羁孤。君臣逸雍熙，德化盈纷敷。

巾车徇前侣，白日犹昆吾。寄君臣子心，戒此真良图。
题水仙梨花菊蒲萄栀子 其五 栀子花
释居简（宋代）

嫩玉温柔净弗瑕，凉云缀叶借春华。水风池阁帘栊静，小试微薰著一花。
游武夷
陈宓（宋代）

武夷山上生春茶，武夷溪水清见沙。
含溪嚼茶坐盘石，怅惆欲趁西飞霞。
西征道中寄友人
宋祁（宋代）

赋就江毫一黯然，柳衰犹足代征鞭。
鲛盘恨极无馀涕，鵾瑟悲多有剩弦。
斜日楚枫低候雁，早霜秦树送残蝉。
文章满腹真何益，深愧囊中赵壹钱。
立夏后二日伍尧侍讲招游极乐诸寺饭万泉庄复过圣化寺小憩而归即次原韵 其二
赵怀玉（清代）

侍讲扶大雅，所集皆名人。哺啜亦风流，周旋多率真。

且为偷闲亦，谁证不坏身。惊心斗转已，瞥眼参与辰。

谷风飘习习，池水生粼粼。韶华去未久，伤别兼伤春。
扫花游
刘辰翁（宋代）

春台路古，想店月潭云，鸡鸣关候。巾车尔久。记湘累降日，留词劝酒。不是行边，待与持杯论斗。算吾寿。已待得河清，万古晴昼。
京国事转手。漫宫粉堆黄，髻妆啼旧。瑶池在否。自刘郎去後，宴期重负。解事天公，道是全无又有。浯溪友。笑浯溪、至今聱叟。
梅溪徙居吾乡北山下 其二
张埴（宋代）

故人为籴罢，薄日杖藜明。天外飞鸿影，山中落木声。

一枝栖月静，万事付云轻。只指梅花畔，留桥略彴行。
老学庵北窗杂书
陆游（宋代）

小龙团与长鹰爪，桑苎玉川俱未知。
自置风炉北窗下，勒回睡思赋新诗。
棹歌九章寄彭鹤林 其六
白玉蟾（宋代）

朝吸西风餐，夜弄明月舞。万顷碧琉璃，下有玉清府。
凉州令（东堂石榴）
欧阳修（宋代）

翠树芳条飐。的的裙腰初染。佳人携手弄芳菲，绿阴红影，共展双纹簟。插花照影窥鸾鉴。只恐芳容减。不堪零落春晚，青苔雨后深红点。

一去门闲掩。重来却寻朱槛。离离秋实弄轻霜，娇红脉脉，似见胭脂脸。人非事往眉空敛。谁把佳期赚。芳心只愿长依旧，春风更放明年艳。
简曾舜卿
张侃（宋代）

三十五日不见君，今番宠访又三旬。喜君风度胜似旧，未暇取酒细论文。

西关之西蒋湾北，随分各有数间屋。只待梅花摘索开，共君清赏意自足。
赠刀镊王诚三首
徐元杰（宋代）

妇人盖亦有仁心，只为冥顽溺爱深。
今此警之当愧死，何妨重理旧弦琴。
儿归行
孔武仲（宋代）

儿归儿不归。朝为子母欢，
暮为禽鸟飞。故居不得返，
深林安可依。此身寂寞已如此，
我母在家应忆子。子今岂不思其亲，
空有旧心无旧身。儿归儿不归。
春已暮，朝多风，
夕多雨。山虽有泉陇有黍，
儿寒有谁诉，儿饥与谁语。
万物卵翼皆相随，儿今不得儿子母。
儿归儿不归。年年三月种麻时，
此声烦且悲。闻昔一母生两儿，
于已所生独爱之。麻生指作还家期，
惟憎者来爱者去，物理反覆不可知。
天公岂欲故如此，善恶报敏如埙篪。
至今哀怨留空山，长为鉴戒子母间。
岂独行客愁心颜，儿归摧痛伤心肝。
登幼山
罗畸（宋代）

殿角才馀一握天，我来神骨自飘然。影移隐隐烟霞里，身在亭亭日月边。

脚底拥青寒树杪，面前凝翠乱峰颠。
端午
文秀（唐代）

节分端午自谁言，万古传闻为屈原。
堪笑楚江空渺渺，不能洗得直臣冤。
王昭君
江源（明代）

玉颜无分住天家，愁倚西风望翠华。万里龙沙休恨远，长门宫里即天涯。
登南山
赵伯纯（宋代）

少陵云间诗，重岩班菊蕊。二章刻岩腹，千载今可视。
浦中夜泊
白居易（唐代）

暗上江堤还独立，水风霜气夜棱棱。
回看深浦停舟处，芦荻花中一点灯。
杂诗五首
陆文圭（元代）

定远未封侯，发愤投其笔。
老儒七十馀，豪秃手不释。
才器有长短，志器各自适。
遥思玉关外，万里风沙隔。
挽耿侍郎
周南（宋代）

给事初为畿县令，姓名直彻阜陵前。
后来佩尽名藩印，死去家无数顷田。
留与道涂歌长者，未调鼎铉合长年。
龚黄只取优称去，更有云台论百篇。
送平澹然判官
王维（唐代）

不识阳关路，新从定远侯。黄云断春色，画角起边愁。

瀚海经年到，交河出塞流。须令外国使，知饮月氏头。
送林弓寮归闽省觐竹豀中书往赴安豀县新任
释文珦（宋代）

当展经纶志，初为抚字官。
五弦能自爱，百里几民安。
此去还家能，知非行路难。
蒍于歌一曲，先合尽亲欢。
另我重云里，扬舲积雨余。
预愁千里道，难寄一缄书。
暂尔还豀馆，重来任石渠。
明朝谩凝睇，舟已过桐庐。
齐雩祭歌 赤帝 二
谢朓（南北朝）

火景方中南讹秩。
靡草云黄含桃实。
辞世偈
杨杰（宋代）

无一可恋，无一可舍。太虚空中，之乎者也。将错就错，西方极乐。
将之南洋，留别亲友 其五
丘逢甲（清代）

万里南车过越裳，春风原不阻炎荒。虚无龙鼎讹黄帝，郑重麟书拜素王。

骠国乐来天酒醉，鲛人市罢海珠光。蛮花万树开如雪，难遣填胸热血凉。
登北楼
吴则礼（宋代）

落景孤云共，清商戍角和。
苍烟淡伊洛，白露湿关河。
牧马随鸿雁，行人击骆驼。
暮年余习在，犹欲听边歌。
张圣民席上赋红梅
梅尧臣（宋代）

吾家有嘉树，红蕊开朝雾。
笑杏少清香，鄙梅多俗趣。
江都别乘居，似见句溪圃。
坐中勿苦疑，结子看春暮。
赠贵上人
刘克庄（宋代）

贵公葬法妙蓍龟，眼力尤高异管窥。
先世曾从牧堂学，前身疑是涅槃师。
服寒食散方谁验，营土馒头计已迟。
我卜寝丘将斩草，重来莫负老人期。
偈
释善直（宋代）

诸佛不曾出世，人人鼻孔辽天。祖师不曾西来，个个壁立千仞。
题赵尚书所藏花鸟四首 其二 哺雏雀
夏原吉（明代）

琼枝花发雨晴初，林雀衔虫哺小雏。食处饥肠虽暂饱，衔来物命肯怜无。
丛桂
赵蕃（宋代）

漫道希为贵，那知夥不奢。
江南故多佳，秋仲举敷花。
往往因人好，萧萧得句佳。
人谁不种菊，千载但陶家。
寄赵景哲
郑关（明代）

卧病经时独掩扉，閒身渐觉世相违。惊魂恐与秋云断，衰鬓愁为暮叶稀。

满径苍苔谁曳屐，一庭芳草自搴帏。登临是处多清兴，肯念文园泪湿衣。
答请事简
洪咨夔（宋代）

腊雪如席麦苗肥，春雨如膏菜苔贱。
宁令前壁打后壁，不将势面塌冷面。
连州守王大宝元龟建双溪阁於放生池上为作诗
史尧弼（宋代）

二流西北来，东迤方茫洋。
斗岸苍石裂，突兀森堑防。
邦伯此经始，华榱压崇冈。
下俯古泓碧，上粲新高堂。
恭惟绕枢辰，朱旛照沧浪。
银刀决网散，摇漾涵恩光。
冠剑拥呼舞，穉耋纷欢康。
欠亦歌且谣，请祝天无疆。
缅思长淮北，忽焉惄中肠。
馀黎尚网罟，割烹燎其汤。
戢戢生理微，岂足膏铦鋩。
吁嗟中道呼，西江谁为扬。
湟流去沄沄，伫立东南望。
安能挽溟渤，一洗濡沫场。
八荒共灵沼，四海为濠梁。
帝力尔何知，江湖永相忘。
陛下千万寿，乐恺未渠央。
山中何所有 其二
于石（宋代）

晋人杀鸣犊，孔子不渡河。河之水洋洋，临流一长歌。

岂无舟与楫，所惧蛟与鼍。蛟鼍任险怪，不度如我何。

黄鹄一远举，奚忧婴网罗。
行次盐亭县聊题四韵奉简严遂州蓬州两使君咨议诸昆季
杜甫（唐代）

马首见盐亭，高山拥县青。云溪花淡淡，春郭水泠泠。

全蜀多名士，严家聚德星。长歌意无极，好为老夫听。
次韵和郑太玉新居
洪刍（宋代）

荒涂负崇冈，君居在其麓。下与佛界连，一径通刍牧。

高情慕天随，枵腹茹杞菊。数椽负郭居，窈窕凿空谷。

忆昨步过君，窘步侵两足。听君亹亹谈，霏屑落锯木。

相依方在兹，凉飙荡烦燠。
续八咏·八咏掞英词
唐仲友（宋代）

掞英词，英词有微意。
怀章恋双阙，吟情深六义。
秋月清可依，春风惠无私。
草桐感霜露，鸿鹤伤羽仪。
解玉佩，去朝会，
驾朱旛，张皂盖。
张盖非不荣，解佩难为情。
青緺矫濁侈，锦帐怀休明。
邦衣未容褫，况值佳山水。
时来一登临，清旷豁千里。
既为茲土愁，复云茲土美。
揖林壑，俯清沦，
摛锦绣，歌阳春。
天球鸣兮朱弦奏，朱弦奏兮玉律新。
灵均渊源，建安风度。
参众体於柏梁，接遗声於楚赋。
值重光，叹盈缺。
曳长裾，怀散聚。
想西园兮不复游，典南尉兮未能去。
薄淮阳之见疎，幸浮邱而来顾。
非流落以为患，谅热中而怨慕。
景入咏以增辉，诗因楼而得趣。
嗟暗投於拙目，指微瑕於宝璐。
高文一何寥，绝境亦难遇，
子期久云亡，蚍蜉只撼树。
三国志蜀书二首 其一 诸葛亮
郑学醇（明代）

三顾频烦下草庐，艰危偏许共驰驱。益州险沃称天府，终始成都是汉都。
谒先母夫人墓
倪岳（明代）

青山郁郁隐佳城，一上新亭百感生。口泽荒凉空在眼，泪痕零落正吞声。

斑衣竟失当年养，锦诰虚违此日荣。再拜松楸心寸折，不胜遗恨负生成。
登屏山遇樵者
钱元煌（清代）

自有开山斧，何愁荆棘迷。烟霞挑不尽，风月手相携。

看奕非逃世，行歌莫恼妻。那堪赓伐木，幽谷听莺啼。
朝中措 以上二首见元草堂诗余卷上
杜仁杰（元代）

汴梁三月正繁华。行路见双娃。遍体一身明锦，遮尘满面乌纱。车鞍似水，留伊无故，去落谁家。争奈无人说兴，新来憔悴因他。
与诸友游石岭
姚文彬（清代）

昨日沈溟过暮雨，新晴已约俊游侣。沿路菊英带霜寒，入山樵子隔烟语。

荦确高亚褰衣行，自爱硁然曳屐声。登峰坐憩小盘石，一雁长空点秋碧。
曝背
陈起（宋代）

曝背向梅边，清闲且信缘。
篱疏编荻补，帘断索麻联。
道在贫何虑，天高听不偏。
案头诗几卷，肠断鹡鸰篇。
归途马上二首
赵蕃（宋代）

兀兀真成去，悠悠莫自嫌。
阳光施德惠，风力霁威严。
不待投醪赐，端同挟纩兼。
山林从尔老，岁月岂余淹。
月照梨花
屈大均（明代）

天气，初暖。帘帘都卷。碧草多情，随人近远。黄蝶白蝶依依。

逐花飞。春归只有飞花送。烟轻雨重。片片风相弄。

乳莺衔去休太频。频使愁人。泪沾巾。
闻雁忆三兄
邹显臣（清代）

芦花风动日光微，孤雁高翔带雨飞。淡月寒霜莎草畔，听君嘹唳欲沾衣。
偈颂六十八首 其九
释法薰（宋代）

古人一指头禅，一生受用不尽。得恁么明白，得恁么简径。

灵山这里不较多，三尺杖子搅黄河。
答友人惠牙簪
章孝标（唐代）

牙簪不可忘，来处隔炎荒。截得半环月，磨成四寸霜。

晓辞梳齿腻，秋入发根凉。好是纱巾下，纤纤锥出囊。
和孙莘老题召伯斗野亭
张琬（宋代）

维舟得古寺，望远天四平。晴日晖晖散，晚风泠泠清。

危亭下瞰野，层阁高连甍。起望斗与牛，淮海相奔倾。

往来谁百年，今昔我平生。悠悠何所寓，台上多化城。

与其逐影死，宁似不鸣烹。咄哉应有止，老矣将安行。

中庭柜子落，丈室霜月明。此意竟萧条，犹然笑安荣。
赠李若诗
卢思道（南北朝）

初发清漳浦，春草正萋萋。今留素浐曲，夏木已成蹊。

尘起星桥外，日落宝坛西。庭空野烟合，巢深夕羽迷。

短歌虽制素，长吟当执圭。寄语当窗妇，非关惜马蹄。
观卫尚书九日对中使射破的
戎昱（唐代）

盛宴倾黄菊，殊私降紫泥。月营开射圃，霜旆拂晴霓。

出将三朝开，弯弓五善齐。腕回金镞满，的破绿弦低。

勇气干牛斗，欢声震鼓鼙。忠臣思报国，更欲取关西。
谒庙马上有感
欧阳修（宋代）

旌旆晓悠悠，行惊岁已遒。
霜云依日薄，野水带冰流。
富庶齐三服，山川禹九州。
自怜思颍意，无异旅人愁。
黎伯英解元赠予一大缶封泥如法初谓酒也至乃
郑刚中（宋代）

有客渡西山，泉源出山足。
初勺爱其甘，既享不能独。
汲取得陶罂，置满彭亨腹。
携持若抱瓮，前致且勤祝。
是为清明渊，可用洗烦溽。
珍重客此言，其敢付僮仆。
新手注方壶，尚带蛾山绿。
我坐三生贫，大嚼非所欲。
半世蒿藜肠，两饭惟脱粟。
岂无牢醴膻，耻豢争身肉。
交淡兄可新，味厚实为毒。
愿兹等甘露，荡涤糟与麹。
醺酣六经间，作我清净福。
旁有教者云，奢俭贵从俗。
下有龟蒙灶，上是卢仝屋。
中置短尾铫，细煮茶花熟。
时可邀清风，同饷一瓯玉。
和运使王学士舟次德清见寄
蔡襄（宋代）

洛阳平昔夸文会，君已胜冠我壮圾。
谈道最先称贾谊，忧时曾见哭唐衢。
敢将胶漆论同志，幸得湖山可共娱。
须向余春回马足，柳堤相逐踏青芜。
洪武丙寅有妖僧诱愚民为乱不旋踵而败有感而作
邓雅（元代）

乾坤蓄四德，品汇资生成。彼物固蠢然，人心本虚灵。

奈何庸愚者，往往轻其生。大义废纲常，春秋重典刑。

中心怀恻隐，作诗垂戒惩。
又泛西溪诗十首 其十
刘跂（宋代）

岸边渐长陶潜菊，渚畔初生柳恽蘋。自学操舟狎清泚，从今休笑往来频。
经河中
顾非熊（唐代）

一望蒲城路，关河气象雄。楼台山色里，杨柳水声中。

思起怀吴客，行斜向碛鸿。我来寻古迹，唯见舜祠风。
玉岩有感
黄师参（宋代）

游山苦无侣，独行亦自佳。不羡篮舆稳，软草供蒲鞋。

小僧倚门问，客从何处来。长啸不复答，露坐面山隈。

往谒玉岩翁，缟衣绝纤埃。祠宫蔽风雨，碑碣荒莓苔。

四山壮幽閒，百感撄我怀。先生竟何之，山猿朝夕哀。

出处非有意，于道相萦回。翁看岭表人，白骨漫成堆。

所见明且哲，屡表乞归骸。伫立三太息，归思落日催。
赠陈宗之
郑斯立（宋代）

昔人躭隐约，屠酤身亦安。
矧伊丛古书，枕藉於其间。
读书博诗趣，鬻书奉亲欢。
君能有此乐，冷淡世所难。
我本抱孤尚，为贫试弹冠。
欲和南薰琴，秋风欻戒寒。
恬无分外想，剩有日晷閒。
阅书於市廛，得君羁思宽。
诵其所为诗，刻苦雕肺肝。
陶韦淡不俗，郊岛深以艰。
君勇欲兼之，日夜吟辛酸。
京华声利窟，车马如浪翻。
淡妆谁为容，古曲谁为弹。
桐阴覆月色，静夜独往还。
人皆掉臂过，我自刮眼看。
百年适志耳，岂必身是官。
不见林和靖，清名载孤山。
浅春
弘历（清代）

浅春已含韶，景物欣和畅。御园致早佳，风月无尽藏。

雪酥大地致，冰脆微波漾。柳黄稊渐生，桃红苞未放。

湖山呈淡沲，楼阁图蓬阆。新年几务稀，倚楯聊凭望。

北垞入近观，西峰列遥障。郊坰霭霁烟，灯火争新样。

皇州固富庶，风俗随时尚。因忆蒙正言，悚然志惆怅。
次牧《翁六月七日迎河东君于云间喜而有述》诗 其一
徐波（明代）

欲剪吴凇江水悠，早梅时节酿酸愁。分开画烛交红泪，锁向雕笼到白头。

预借仙期偷驾鹊，探偿愿海许沈牛。花源一自渔郎问，柳浪春来许系舟。
题礼社薛氏义田记后
窦承焯（清代）

吁嗟宗法废，谁复思同源。菀枯所集异，推解义独敦。

仙池古君所，颜色如春温。渴慕范公德，葛藟庇本根。

临殁忆亲命，慨已亡诸昆。勇为恨不早，首倡悲孤存。

所喜犹所贤，成志凭诸孙。各各补先阙，割腴广仁恩。

同室异秦越，浇俗不可论。大吏重风谊，绰楔高在门。
立春日陪左平章饮散怀旧偶题
柳贯（元代）

江上迎春春日稀，跨鞍真似早朝归。饮釐梦惜红螺小，沾赐心惊綵燕飞。

沐罢为谁惭镜镊，宴回容我从旌旗。东风若也勤披拂，莫遣寒梅一点飞。
山中梅花
马廷鸾（宋代）

霜崖雪壁花千树，玉骨冰魂月一痕。
芳洁不为尘土涴，琼英跕跕堕云根。
题秀水陆烈妇传后
方成圭（清代）

女阳亭边杵声歇，冤禽南飞夜啼血。生平弱质那禁愁，肝胆早为禀砧裂。

天路狞飙苦常搅，琼树一枝又吹折。袅袅游丝空所依，泪流到水水呜咽。

晨犹上堂拜公姥，面无蹙容心永诀。精刚绕指须眉羞，高义而今见不栉。

道光辛卯十一月，十有八日天欲雪。竹泣松号人语绝，阴风惨澹砭肌骨。

素帷开处一缕香，乃自梅花阁中出。
人日设安录醮有送菊花一盆四干直上开花数百
王迈（宋代）

弱干簪头大，鲜葩蜡样横。
携来烦稚子，喜甚见重阳。
不与浮花并，看渠晚节香。
今宵持供圣，一粲动天皇。
唐寅乘鸾图
弘历（清代）

驻鸾恰自西池返，携得蟠桃且未尝。却是飞琼相赠与，慢疑人是女东方。
孔君亮郎中新葺阙里西园弃官而归
苏辙（宋代）

宦情牢落苦思归，君恻无人留子思。
手种松筠须灌溉，亲修寝庙忆烝祠。
定应此去添桃李，还使旧茔无棘茨。
他日东游访遗烈，因公导我谒先师。
题方务德静江所作雪观
张孝祥（宋代）

昔日主人今法从，空留伟观古城隅。邦人指点思遗爱，我亦先生屋上乌。
黑林
吴兆骞（清代）

黑林天险削难平，唐将曾传此驻兵。
形胜万年雄北极，勋名异代想东征。
废营秋郁风云气，大碛霄闻剑戟声。
历历山川攻战地，只今旌甲偃边城。
于中好·独背残阳上小楼
纳兰性德（清代）

独背残阳上小楼，谁家玉笛韵偏幽。一行白雁遥天暮，几点黄偏满地秋。
惊节序，叹沉浮，秾华如梦水东流。人间所事堪惆怅，莫向横塘问旧游。
岁暮独酌书事奉怀晁永宁
张耒（宋代）

天涯催晚岁，残律去如奔。
入夜北风恶，多阴寒日昏。
野吹余烧烬，溪落旧沙痕。
霜重饥鹰疾，田空宿雁喧。
山明千笋直，云积万营屯。
足雨耕犁早，丰年柿栗繁。
地平秦接席，土断洛开门。
白首三年客，黄桑数亩村。
懒梳悲发短，不寐守炉温。
折骨披残枾，苍龙卧老根。
晚篁犹竚思，幽蕊助消魂。
慷慨双龙剑，飘零一酒樽。
琳琅思秀色，环佩想清言。
独语看明烛，空庭月出轩。
宋宣献公挽词三首
欧阳修（宋代）

识度推明哲，风猷蔼缙绅。
何言止中寿，遂不秉洪钧。
翰墨时争宝，词章晚愈新。
哭哀文伯母，悲感路傍人。
题闽中驿舍
姚嗣宗（宋代）

欲挂衣冠神武门，先寻水竹渭南村。
却将旧斩楼兰剑，买得黄牛教子孙。
状元瑞莲一茎三花
侯应遴（明代）

山水芙蓉不染沙，林塘谁□并头花。孤根色拥貌姑雪，两蕊斜悬□浦霞。

明月叶浓露欲坠，清风香透日初斜。休徵□□无消息，几对南薰望太华。
西江月（县圃小酌）
毛滂（宋代）

烟雨半藏杨柳，风光初到桃花。玉人细细酌流霞。醉里将春留下。

柳畔鸳鸯作伴，花边蝴蝶为家。醉翁醉里也随他。月在柳桥花榭。
和唐寿隆上元五首
胡寅（宋代）

几年踪迹远中台，梦想传柑宴斚开。
懒拥牙旗穿市去，纵看玉李堕天来。
从教独照青藜炬，莫使轻吹画角梅。
也有江风浮彩巘，坐令形势卷东莱。
登快阁黄明府强使和山谷先生留题之韵
戴复古（宋代）

未登快阁心先快，红日半檐秋雨晴。
宇宙无边万山立，云烟不动八窗明。
飞来一鹤天相近，过尽千帆江自横。
借问金华老仙伯，几人无忝入诗盟。
至正改元辛巳寒食日示弟及诸子侄
虞集（元代）

江山信美非吾土，漂泊栖迟近百年。
山舍墓田同水曲，不堪梦觉听啼鹃。
章献明肃皇太后恭谢太庙
佚名（隋代）

九奏合兮僾然来，百礼成兮欻尔回。
想霜驭兮望天阙，八音阕兮心悠哉。
临顿里十首 其一
高启（明代）

闻说桥东地，高人旧隐居。养生应有道，觅举绝无书。

爱救粘丝蝶，嗔惊出水鱼。时寻戴颙宅，自驾短辕车。
抵家值海寇作祸遣怀简石湖
孙承恩（明代）

老去归来百靡求，一犁准拟事西畴。清朝策杖閒闻鸟，向夕呼童饱饭牛。

散适秖堪元亮卧，乱离翻得杜陵愁。百年乐土烽烟遍，何处深山可暂游。
挽黄承事三首
廖行之（宋代）

肯为儒冠叹误身，直将富贵等浮云。
谈棋柯腐尘劳想，读易编摩世俗纷。
郑叟遽嗟年在己，卜商宁作地修文。
须知异日高人传，耿耿君平继有君。
冬青花
林景熙（宋代）

隔江风雨清影空，五月深山护微雪。
石根云气龙所藏，寻常蝼蚁不敢穴。
移来此种非人间，曾识万年觞底月。
取里语以己语足成二绝
张舜民（宋代）

三春不识桃李面，四月无莺但老鸦。
谁料浮休痴处士，下车先看牡丹花。
和韵仲宗天宁见怀月馀卧病横山得其诗颇动念
李弥逊（宋代）

病逢木上坐，携我曲栏行。
远水兼潮阔，层山带角横。
秋随北雁到，愁向暮蛩生。
正怯骚人句，诗坛莫浪盟。
塞下曲赠翁东厓侍郎总制十首
唐顺之（明代）

太师昔日定南荒，亲把长缨系莫王。
寄语老胡须自爱，射飞休得近边墙。
送考订朱夫子赴天台
陈邦钥（宋代）

羸马踏残月，荷策登泮宫。
入门见先生，先生何从容。
循循善诱能启下，青蒿因得附长松。
短檠相对三百六十夜，高谈雄辨磊落沃胸中。
吾王求士苦匆匆，未许先生久卧龙。
乘骢直上天台路，祗缘此去何由从。
呜唏吁，小斋从此冷如水，
虀盐朝暮怏怏尔。空留绛怅照孤灯，
窗外西风寒起苇。
湖村秋晓
陆游（宋代）

剑阁秦山不计年，却寻剡曲故依然。
尽收事业渔舟里，全付光阴酒榼边。
平野晓闻孤唳鹤，澄湖秋浸四垂天。
九关虎豹君休问，已向人间得地仙。
次韵和元舆待制后浦宴集三首 其二
郭祥正（宋代）

欲飞太白嫌秋暑，约我留连菊花圃。撷芳持酒听君吟，冰丝轧轧吴蚕吐。

只今且挈茗杯游，沧浪同泛采莲舟。君当复入玉堂去，为吾还思采莲处。

叶间争看戏鸳鸯，花底谁曾爱鸥鹜。柳州烟岛自迷人，员峤方壶岂无路。
怀北京曹湘蘅君二首 其一
吴曾徯（清代）

射水通龙蟒，岷山起凤麟。治才须贾谊，首辅待曹真。

云汉雕盘势，幽并骥绝尘。京华花满眼，莫恋锦江春。
蛇虎颂 其一
湛若水（明代）

猗灵乎虎，无争幽人之所。虎也不争，夫何世之情，不如彼虎之灵。
谢天童老秋兰
郑清之（宋代）

秋色追随入慧光，肯携幽卉问行藏。
深林未省炎凉态，来为闲人特地香。
治圃杂书二十首
方回（元代）

万山山顶郡，城郭欠陂池。
滩落动千丈，井深非一施。
养鱼埋巨瓮，浇菜缉修縻。
蹇浅仍辛苦，逍遥意自知。
碧山吟社流馨亭落成时中秋后一日
谈悌（明代）

税憩适时暇，胜在城西隅。紫氛霭佛刹，绿柚含华濡。

昔彦丽词藻，往躅何宏舒。蕴藉渍沥液，德辉披琼琚。

亭虚湛丰草，杞棘方芟殳。拘云袭芳若，架虹通游鱼。

良宴溢浩思，醉曳青霞裾。
用前韵赋答人境卢主见和之作 其二
丘逢甲（清代）

百二河山未定都，金鳌戴主谶原诬。日回旧驭长安远，月送残更太白孤。

钩党重翻十常侍，玺书新款五单于。群公休守偏安局，推背犹存一统图。
人境庐杂诗 其七
黄遵宪（清代）

初日照高楼，迟迟树影收。苔痕绿壁漫，花气到帘留。

春软鸡同粥，风和鹊亦柔。书声墙外过，有弟住东头。
咏梅投所知
戴复古（宋代）

洁白无瑕美不娇，炯如珠玉粲林皋。
独开残腊与时背，奄胜众芳其格高。
欲启月宫休种桂，如何仙苑却栽桃。
不将品质分优劣，痛饮花前读楚骚。
伏睹致政太傅侍郎
文彦博（宋代）

三朝光辅仰耆年，谢政归来作散仙。筑室尚依双凤阙，放怀何必五湖船。

清谈倾座簪缨盛，綵服趋庭子舍贤。公伴赤松应念我，早教西去老伊川。
柳浪堤楚颂亭二首为溧阳史氏题 其一
徐渭（明代）

夹岸千章柳，青春翠浪浮。如将曲池水，共作绕堤流。

长蛇偃青荫，水鸟悦芳柔。试于垂缕处，一系木兰舟。
如梦令（寿茶）
姚述尧（宋代）

龙焙初分丹阙。玉果轻翻琼屑。彩仗挹香风，搅起一瓯春雪。清绝。清绝。更把兽烟频爇。
白头公
魏野（宋代）

有何辛苦有何愁，个个林间尽白头。
细叶累巢花影暖，微虫共白竹阴秋。
清音岂许黄莺伏，素羽曾教白鹭羞。
唯尔鬓毛应似我，相逢不用话因由。
衢州路中
吕本中（宋代）

今日衢州路，师奴不共行。阿童浑似汝，只是太粗生。
朝中措
朱敦儒（宋代）

闲愁无奈指频弹。芳景为谁残。可惜良宵虚过，且容草草谋欢。

招要楚雨，留连汉佩，多谢青鸾。浓艳暗香争暖，罗帷不用遮寒。
代东园梅见嘲
祝允明（明代）

祝家园里一株梅，旧是三郎手自栽。今岁寒花开欲尽，三郎何处不归来。
以坡公君如大江日千里我如此水千山底为韵作小诗十四首重送在伯盖深有感于斯句云 其十四
赵蕃（宋代）

崎岖千万山，踏破青鞋底。何似引章泉，同耕老兄弟。
郡斋水阁闲书·独坐
文同（宋代）

不报门前宾客，已收案上文书。
独坐水边林下，宛如故里闲居。
兰花 其一
潘牥（宋代）

长身大叶耸丛丛，生处虽殊臭味同。全带安期溪涧碧，微偷勾漏箭砂红。

闻名久向骚经内，识面翻从要服中。等是海山闲草木，东皇一顾便春风。
偈颂七十八首
释正觉（宋代）

去时不出户，来时不入门。
清癯山有骨，闲澹云无根。
归家奉祖祢，了事还儿孙。
云水通方士，相期报佛恩。
白沙渡（属剑州）
杜甫（唐代）

畏途随长江，渡口下绝岸。差池上舟楫，杳窕入云汉。

天寒荒野外，日暮中流半。我马向北嘶，山猿饮相唤。

水清石礧礧，沙白滩漫漫。迥然洗愁辛，多病一疏散。

高壁抵嶔崟，洪涛越凌乱。临风独回首，揽辔复三叹。
题龙门堰西涧
白居易（唐代）

东岸菊丛西岸柳，柳阴烟合菊花开。一条秋水琉璃色，

阔狭才容小舫回。除却悠悠白少傅，何人解入此中来。
中秋雨中赴酌见复弟有感
李全昌（明代）

尽日先愁风雨催，可堪良夜付徘徊。逢时但饮酉堂酒，遣兴频呼左相杯。

望里姮娥空有约，撤来屏障竟无媒。平分秋色凭谁判，但对华筵剪烛灰。
雉胡飞
王炎（宋代）

飞飞野雉雄挟雌，相与孳尾为之妃。
人生谁不有配偶，我生垂之为鳏夫。
永巷蛾眉几千指，一妻一妾庶人礼。
壮年受室不及时，之去自怜身独处。
短布单衣谁为缝，东皋种黍谁共舂。
苍天高高不可问，愿照衡茅有孤闷。
点绛唇（记梦）
萧允之（宋代）

花径相逢，眼期心诺情如昨。怕人疑著。佯弄秋千索。

知有而今，何似留初莫。愁难托。雨铃风铎。梦断灯花落。
病足昼卧梦中谵谆乃诵尚书也既觉口占绝句
陆游（宋代）

人能不食十二日，惟书安可一日无。
唐虞虽远典谟在，病卧蓬窗时嗫嚅。
感秋
锺离松（宋代）

破壁乱蛩吟，愁添鬓雪侵。
凉生孤馆梦，秋入旅人心。
排遣难凭酒，凄清不在琴。
中原戎马躏，白露寝园深。
经徐孺子墓
李时行（明代）

汉道日隤颓，皇纲弛难收。群小握机要，李杜堕奸谋。

耿耿徐夫子，端居识其由。饬躬事温清，敛志遵园邱。

秉操莹不磨，浮荣安足尤。生刍致踰元，下榻望弥修。

可否夷惠间，溷世扬清流。嗟余远行役，飘摇入南州。

凄其枳棘丛，断碣标荒陬。芳踪随化灭，高风邈难求。

千秋徒景切，驱马重迟留。
次韵通明叟晚春二十七首 其十八
释德洪（宋代）

倦行放步卧垂杨，谁打鞦韆笑隔墙。风物恼人情不浅，归来山色更青苍。
法曲献仙音（小石调）
柳永（宋代）

追想秦楼心事，当年便约，于飞比翼。每恨临歧处，正携手、翻成云雨离拆。念倚玉偎香，前事顿轻掷。

惯怜惜。饶心性，镇厌厌多病，柳腰花态娇无力。早是乍清减，别后忍教愁寂。记取盟言，少孜煎、剩好将息。遇佳景、临风对月，事须时恁相忆。
游雪窦杖锡七首·杖锡入山亭
陈著（宋代）

山上山根溪一湾，著亭管领此溪山。
云南更在青天际，步一步高从此攀。
金坑峡
李达（明代）

悬崖阻客途，山灵为分擘。中藏石洞深，欲穿黑如漆。

把火照其石，崎岖始得出。溪凉透我衣，云水湿我膝。

当此泬寥天，众籁妙无匹。蝉蜕尘埃外，顿觉形骸逸。

坐啸凤声长，何人隐蓬荜？良觌无由展，荣卫谁与悉？

矫首烟霞姿，惭非松乔质。
任氏行
白居易（唐代）

蝉鬓尚随云势动，素衣犹带月光来。
卧疾初起示逢年兼简绰中德粲五首 其三
朱松（宋代）

清风白雨洒炎荒，林下听时恰对床。一洗微痾何足道，请观何处不清凉。
送郑元老教授衡州
韩淲（宋代）

三代之学废，专门竞成家。经隔千百年，孔庙徒奢誇。

我朝跨两汉，斯文惟有涯。天下书院中，赐书几五车。

石鼓亦佳处，湘流带长沙。衡山为其冲，南国无以加。

猗与庆历盛，风化浃迩遐。州县俱养士，开设始足嘉。

或困举子习，沉思实堪嗟。公卿比涂出，歆艳孰敢哗。

淳熙二三贤，使节连帅牙。葺彼旧遗事，丘记镇淫哇。

青春复来守，讲道方萌芽。古意忽不嗣，政治由隆污。

只今数间屋，定知未倾斜。如君肯交我，分教且及瓜。

杳渺上重湖，霜风动梅花。它乡莫回首，空使望眼赊。

岁月信逾速，人事纷攫拿。勉勉俪前修，无缪毫釐差。
渔家傲 昆仑山石门庵
王哲（金朝）

人得石门山上住。弟兄手脚无安措。一日三时长厮觑。厨里去。搬柴运水投锅釜。若劝同流疾作做。心头一点你教误。我待分明说一句。从开悟。天机不敢轻彰露。
题董邦达芦汀泛月图
弘历（清代）

石上藤萝月，却在芦汀底。扁舟无事人，坐弄清秋水。

天空月一方，水阔鸥两个。并无纤芥尘，安有心神涴。

清秋杜子美，日日坐吟诗。爱看残夜月，舟泛浣花溪。
题沈伯隽所藏赵子昂墨兰
方回（元代）

今兰春秀异秋兰，世事随时岂一端。别有古人不死处，陶诗晋字要人看。
寺中再次敬修咏竹
储巏（明代）

翠葆青筠晚兴长，佳人衫袖不曾霜。数枝绝似湖州笔，欲改僧居唤墨庄。
还憩方桥
项安世（宋代）

拂拂轻黄小，茸茸嫩绿荐。
柳条君莫折，草色我思眠。
鬓发从衰病，人情自少年。
栏干一临眺，春意满坤乾。
送商季皋
皎然（唐代）

比来知尔有诗名，莫恨东归学未成。

新丰有酒为我饮，消取故园伤别情。
今日献祝寿纪庆生申诗辄录呈某顿首再拜
米芾（宋代）

祥云蔼蔼拥华筵，玉府蓬山见上仙。琼杯潋滟祈眉算，永荐生申寿八千。
苏幕遮 春闺
范邃（清代）

鼠姑风，鸠妇雨。景物融怡，牵惹春情绪。杨柳高楼人倚暮。

飞尽棠梨，门掩斜阳树。

惜花残，嗔别苦。魂傍茶烟，轻共游丝舞。墙外行人来又去。

影动金铃，隔断娇莺语。
修修窗前芦
郑刚中（宋代）

修修窗前芦，孤瘦倚青玉。
心虚知夜凉，风叶乱相触。
使我入幽梦，如在江湖宿。
方兹困炎曦，爱尔眼中绿。
奈何柔脆姿，行犯秋气肃。
霏霏霜露中，菱荷等摧覆。
大抵无劲节，不及岁寒竹。
霜风
王令（宋代）

霜风裂寒窗，余响到我床。
闻鼠有啮声，不省何物伤。
儿呼须我起，顾无灯烛光。
伏枕置所念，去梦通扶桑。
送人赴官秘阁
黄裳（宋代）

经行当年已充赋，却遂鹿官走尘土。百里牛刀未甘弄，况有文章自当贡。

屡扣天阍出奇语，落笔纷纷动尧禹。雪天得职怀抱清，道山入局忧虑宁。

今也无惭故乡举，幽閒更有登真路。惟我曾游今已古，想见朋从散还聚。

岂事涂改如排牙，忽落铅刀得依据。常笑蠹鱼乾自忙，正似求生辙中鲋。

学海无从今几年，谩惜公家费毫楮。春芽竟好清昼深，石鼎蝇声绕庭户。

恍然似揖前朝人，高下图书迓青顾。养才此地良有因，入闹谁醒静方悟。

要使中虚心鉴明，乃欲他时照纷遽。名利人人情正炎，我抱天君独为主。

设官之意非徒然，君恩可报唯心渊。案牒相忘花字閒，养心乃在云日边。

佳气葱葱指归处，顿觉身轻如插羽。扁舟莫怯霜华浓，已有东风送君去。
寄张宣州
陈师道（宋代）

与世情将尽，怀仁老未忘。
故人今五马，高处谩三长。
诗岂江山助，名成沈鲍行。
肯为文俗事，打鸭起鸳鸯。
郑佥判取苏黄门图史园囿文章鼓吹之语为韵见
方岳（宋代）

往年郑子真，口语挂吏文。
宁知世间事，变化纷如云。
有司出纳吝，但守吾见闻。
参互漏一钱，怒气欲嚼龈。
鞭笞敢谁何，竟取众犬狺。
大官饱溪壑，此特其毫分。
夺髯一轩渠，要亦何足云。
人言老先生，训以明自焚。
归来北窗底，寸田得锄耘。
诸公直汲黯，羔雁当成群。
乃肯巾柴车，林壑伴野麇。
相从亦何乐，赖有中书君。
寄题岳阳酒务水楼
刘攽（宋代）

洞庭苍苍水拍天，巴陵居人无斗泉。天生地势正如此，抱瓮臂饮真堪怜。

架楼窾木出百尺，剖竹接筒如笔直。惊雷发地山鬼忧，白波统霤湘君惜。

吾侯智与神鬼侔，古来能事皆悠悠。会令太湖变春酒，更使骚客忘离忧。
戏马台
赵公豫（宋代）

戏马台边风色寒，黄河昼夜水瀰漫。椎心每恨英雄尽，放眼还知天地宽。

宴设鸿门王气在，烟销秦阙霸图残。知几亚父身先死，不见阴陵行路难。
和颜长官百咏·城市
朱继芳（宋代）

王孙公子少年游，醉里樗蒲信采投。
指点某庄还博直，明朝酒醒到家求。
黄州上已和王子方雪堂韵
李曾伯（宋代）

五年安出处，斯道系污隆。
血指笑余子，头颅老此公。
屋梁悬落月，花卉带香风。
生气镇长在，大江流不穷。
马元博下第归松江省觐
薛汉（元代）

木落蓬飞天已寒，束书火急出燕山。霜蹄暂蹶终超忽，风翮高燕祇等閒。

文度且应归膝上，士龙能久在云间。深秋送尽南辕客，一夜思家鬓欲斑。
拟古寄何大卿六首 其四
谢翱（宋代）

石间道人影，见者恒髣佛。浮云过列仙，与语呼之出。

身亦竟不出，影亦竟不没。含涕谢仙人，天地此终毕。
月色
张镃（宋代）

月色夜逾净，虚庭当我前。
风裳几白玉，何烦佩褊褼。
曼倩去已久，谁同醉陶然。
空怀依隐心，三叫芙蕖边。
次韵秦帅经略吕通议过洛少留
文彦博（宋代）

喜过西都暂解鞍，樽前不惜醉酡颜。推襟道旧从容久，落笔成诗顷刻间。

塞外定知威令肃，幕中常得雅歌闲。相门出相归人望，琐闼难淹侍从班。
奉和族祖紫严翁谩兴十首
汪炎昶（宋代）

气节固难量，出处已可视。
一挽节致之，定非栋梁哭。
文王不亲屈，渔竿老于渭。
长相思令（三之三）
邓肃（宋代）

红花飞。白花飞。郎与春风同别离。春归郎不归。

雨霏霏。雪霏霏。又是黄昏独掩扉。孤灯隔翠帷。
苏武慢
赵孟頫（元代）

北陇耕云，南溪钓月，此是野人生计。山鸟能歌，江花解笑，无限乾坤生意。看画归来，挑簦闲眺，风景又还光霁。笑人生、奔波如狂，万事不如沉醉。
细看来、聚蚁功名，战蜗事业，毕竟又成何济。有分山林，无心钟鼎，誓与渔樵深契。石上酒醒，山间茶熟，别有水云风味。顺吾生、素位而行，造化任他儿戏。
乙丑三月十二夜梦得家有园池乐寿康之句觉而足成效邵康节作首尾吟八首 其五
徐经孙（宋代）

家有园池乐寿康，人生何用苦乾忙。三冬惯曝茅檐日，九夏贪乾竹簟凉。

大写文书遮老眼，熟煨芋栗饱枯肠。无荣无辱浑无事，家有园池乐寿康。
小饮公瑾舟中
苏轼（宋代）

青泥赤日午相烘，走访船窗柳影中。
辍我东坡无限睡，赏君南浦不赀风。
坐观邸报谈迂叟，闲说滁山忆醉翁。
此去澄江三万顷，只应明月照还空。
隆报著长老请赞
释咸杰（宋代）

据虎头，收虎尾，
第一句下明宗旨。了无禅道与人参，
滴水便见波澜起。太醒醒，
难比拟。分付隆报著长老，
好向丛林振纲纪。
谢李次翁
徐积（宋代）

次翁情义高，不在古人下。惠我春山芽，清吟为增价。

记得西窗无，言诗遂及雅。且待李张来，说子到清夜。
秋夜登湖桥
苏泂（宋代）

平湖秋水满拍拍，恰好三月桃花春。
所不同者一轮月，下上青镜奁寒银。
我来跨湖桥顶坐，月照水光光照我。
春暄那得抵秋清，自摘霜华餐露颗。
怕爱
刘克庄（宋代）

月中玉女虽严冷，雪里瑶姬转丽华。
不管达官怕木稼，且留处士爱梅花。
早春至言禅公法堂忆平泉别业（金陵作）
李德裕（唐代）

昔我伊原上，孤游竹树间。人依红桂静，鸟傍碧潭闲。

松盖低春雪，藤轮倚暮山。永怀桑梓邑，衰老若为还。
礼思大禅师塔
释月涧（宋代）

岿然七十二峰秀，灵骨温温色尚新。我若等闲开坐具，阿师无地著浑身。
闺怨
徐彦伯（唐代）

征客戍金微，愁闺独掩扉。尘埃生半榻，花絮落残机。

褪暖蚕初卧，巢昏燕欲归。春风日向尽，衔涕作征衣。
和用明梅十三绝
胡寅（宋代）

漫说琼花淮海阳，要知兰蕙不能香。
人间草木如相对，宁遣诗仙引兴长。
浮邱八景 其三 珊瑚井
张廷臣（明代）

仙岛遥传海若通，当年献宝蕊珠宫。至今玉槛清池上，犹自晶荧彻碧空。
约元立致道游龙井各以事辞
韩淲（宋代）

平生荒野处，谓可开笑口。筇杖兰桨外，忍复叹藜糗。

春深西湖山，已落众人后。寻幽欲吟搜，载酒拚醉呕。

今晨思一行，约友意复否。融融月穿楼，澹澹风动牖。

放浪嵇阮流，不应独古有。
秋日历下晚咏
李西堂（清代）

斜日冷残照，高城欲暮天。远山寒映郭，湖水暗生烟。

慷慨翻诗卷，凄凉听管弦。不须论出处，客里总堪怜。
瞿唐峡 其一
阳枋（宋代）

曾闻滟滪屹瞿唐，雪浪摧山势独当。我至韶融方二月，水平石出映斜阳。
春日田园杂兴二首
梁相（宋代）

膏雨初晴布过啼，村村景物征熙熙。
谁知农圃无穷乐，自与莺花有旧期。
彭泽归来惟种柳，石湖老去最能诗。
桃红李白新秧绿，间著东风总不知。
蓝生扩之常虑予召毁故作此解之 其二
邹元标（明代）

看来万事羽毛轻，冰玉泠泠出世情。不逐众生留口业，祗将心事托神明。
夏日雨中题諤师房
魏野（宋代）

夏雨下如绳，虚廊减郁蒸。
溅琴移榻避，添砚就簷承。
暗喜同田父，闲听共野僧。
苦吟题壁上，欲改更慵能。
赠杨仲开画图引
王冕（元代）

杨君绰有隐者风，须长骨瘦两耳聋。
作诗作画不作意，造化不与常人同。
前年眼健腕有力，捉得老龙归雪壁。
墨雨淋漓天地黑，茅山十日飞霹雳。
去年神固气宇壮，长驱猛虎来堂上。
威雄哮吼万夫栗，满屋生风洗蛮障。
今年忽尔写雁鱼，气韵又与曩日殊。
平湖大泽无界限，黄芦白水秋烟孤。
鱼游不失伦，雁来不失序。
飞鸣泳跃千万状，立意俱由是为主。
啬夫一见大义明，无声诗是无文经。
今人几许浪得名，岂研古人之画情？杨君杨君一笑起，无奈贱目而贵耳。
宋人固以燕石奇，夫差酷爱西施美。
燕支牡丹荔子图，豪家割舍千金沽。
云林雪□尽埋没，王吴荆李为何如？安得我有绢万丈？联成一片青天障。
请君画作风调雨顺图，共乐太平歌击壤。
送梅尧臣宰建德
胡宿（宋代）

县枕秋江侧，铜章滞隽旄。长安去日远，单父戴星劳。

秀水遥通楫，岚峰欲妒袍。文弦一琴古，仙舄两凫高。

家树喧朝鹊，乡亭寂夜獒。土风清是楚，才意苦于骚。

讼少停黴索，吟多费健毫。平时洛中社，相忆醉含桃。
临江仙
山主（元代）

实际本来无一事，虚生遍计情荒。红炉火内降严霜。

翳除花谢，一念契真常。

迷者争知生死路，驱驱日夜忙忙。道人不是好宫商。

为嗟浮世，闻者好消详。
苏武慢·饭了从容
冯尊师（元代）

饭了从容，消闲策杖，野望有何凭仗。帆归远浦，鹭立汀洲，千树好花微放。芳草池塘，锦江楼阁，隐隐云埋青嶂。向东郊、极目天涯，不见故人惆怅。归去也、翠麓崎岖，林峦掩映，消遣晚来情况。幽禽巧语，弱柳摇金，绿影小桥清响。挥扫龙蛇，领略风光，陶写丹青吟唱。这云山好景，物外烟霞，几人能访。
春帖子词·夫人阁十首
宋祁（宋代）

新年十日逢春日，紫禁千觞献寿觞。
寰海欢心共萌达，皇家庆祚与天长。
闻高平公殂谢述哀感旧以助挽歌三首
梅尧臣（宋代）

京洛同逃酒，单袍跨马归。
明朝各相笑，此分不为稀。
公既参炉冶，予将事蕨薇。
悲哀无以报，有涕向风挥。
满江红
刘克庄（宋代）

楮叶工夫，辛苦似、镂冰炊砾。君看取、天公巧处，自然形色。发彩已非前度绿，眼花休问何时赤。又谁能、月下待红娘，传音息。

投辖饮，追欢急。持帚扫，痴心惜。有埙篪谐律，不消竽瑟。点点散来居士室，丛丛生占骚人国，便高烧、绛蜡写乌丝，留真迹。
送任师中任清江
苏洵（宋代）

吾喜送任师，羡君方少年。
有如伏枥马，看彼始及鞍。
奔腾过吾目，萧条正思边。
谁知脱吾羁，傲睨登太山。
君今始得县，翱翔大江干。
大江多风波，渺然势欲翻。
浩荡吞九野，开阖壮士肝。
人生患不出，局束守一廛。
未常见大物，不识天地宽。
今君吾乡秀，固已见四川。
去上作边吏，出入烽火间。
儒冠杂武弁，屈与氊裘言。
又当适南土，大浪泛目前。
胸中芥蔕心，吹尽为平田。
陈汤喜划胜，所至常纵观。
吾想君至彼，胸胆当豁然。
山楼除夕
刘文炜（清代）

一身秋蝶抱寒花，卅载时光赴壑蛇。樽酒镫前都是客，溪山梦里暂还家。

滴残午漏阑年雨，迎得春风半夜花。寂寂拥衾无稳睡，静听窗外噪林鸦。
敬甫生日
项安世（宋代）

苹尾生薰梅作霖，葵心粲笑草明金。
杓星指处老人现，弦月升时欢伯临。
王母西池逢药喜，天孙斜汉有嘉音。
宫槐又报黄消息，早擢丹枝媚彩襟。
寄青龙瞿惠夫博士
郭翼（元代）

醉眠亭上追游日，为惜高情对物华。草港斗飞花鸭雨，竹沙深映白鹇罝。

丛丛山影侵云直，一一人家落路斜。近报风流多著作，门生若个是侯芭。
春心
郭辅畿（明代）

怯怯临波燕，衔花相向归。春心今似雪，一任落英飞。
四月二十七日梅雨甚骤
方回（元代）

黄梅三日雨，漏屋使人愁。
无饭不遑恤，有书犹欲修。
绵延蜂虿贼，震动犬牙州。
题周袁州尊德堂
赵蕃（宋代）

视其所以知贤否，论世亦云当尚友。
宜春郡圃作新堂，名不他求斯有取。
堂堂房公暨李韩，文章事业两不刊。
俱曾屈绾此州绶，年祀虽远犹班班。
淳熙中兴公出守，渺然独继三公堂。
政成乃复作新堂，亦使此州传不朽。
江山虽胜何足称，风月之游不在民。
未如考德接以道，视古所作书诸绅。
龙舒使君适来止，吐词为记甚瑰玮。
徐州忆昔黄楼成，少公赋屹班扬垒。
记终慷慨思盖公，平津东阁方穹窿。
分符与政两如此，天下寒士何忧穷。
我思作诗颂公政，万民有口人其听。
矢为此章载厥德，后之视今今视昔。
寄方时父二首
刘克庄（宋代）

跖富回贫赋予偏，有司之者勿尤天。
不争贵幸铜山铸，专筭书生纸裹钱。
仅有玉川数间屋，素无鲁望百弓田。
荒村牢落稀还往，傥肯重登入剡船。
忆秦娥 月夜忆亡女引庆
王凤娴（明代）

牵裙别。欲行还止心摧折。心摧折。罗衫袖渍，衷肠泪血。

倚门目断鱼书绝。惊闻已逐波流月。波流月。空悲老我，双鬟垂雪。
句
勾台符（宋代）

右执范贤袂，左拍薛昌肩，
举头傲白日，长啸揭青天。
点绛唇（艳香茉莉）
王十朋（宋代）

畏日炎炎，梵香一炷薰亭院。鼻根充满。好利心殊浅。

贝叶书名，名义谁能辨。西风远。胜鬟不见。喜见琼花面。
蔽月山房
王守仁（明代）

山近月远觉月小，便道此山大于月。
若有人眼大如天，当见山高月更阔。
次韵董守流杯池
郭印（宋代）

巧思潜窥造化儿，更依曲水凿方池。
灵鳌上钓喧红粉，轻鹢浮觞趁彩旗。
落涧寒声泉虢虢，弄花斜日影迟迟。
分明作个山阴会，仍有当时幼妇辞。
咏蝉
止庵法师（明代）

应候有鸣蝉，居高也可怜。
玉貂名并出，黄雀患相连。
几处秋风里，千声夕照边。
故园新柳上，今得听三年。
罗汉影
周兑（宋代）

法身无著本来空，应供随缘处处同。偶向石间留个影，一轮秋日碧潭中。
雪中限韵时寓沙市同度门作 其一
袁宏道（明代）

天女皇新缬，寒梅著典刑。熨烫温冻局，拥罽读仙经。

苍迹纷残篆，枚涛怒远听。鹭饥卷似猬，虫窘字如丁。

一国琉璃观，千枝发刃硎。镜开古木照，涎热老龙腥。

漏迹埋番夹，寒澌结胆瓶。禅心降槁木，僧梦怯岩扃。

卧客全肖蛰，寒姑早验鸰。皓姿三十里，清远隔吴泾。
春日宣则门书事简虞邵庵
泰不华（元代）

三月龙池柳色深，碧梧烟暖日愔愔。蜂黏落絮萦青幔，燕逐飞花避绿沈。

仙仗晓开班玉笋，云韶春奏锡琼林。从臣尽献河东赋，独有相如得赐金。
藻侄比课五言诗已有意趣老怀甚喜因吟病中十二首示之可率昆季赓和胜终日饱閒也
范成大（宋代）

旧岁连新岁，凉床又煖床。山川屏里画，时刻篆中香。

畏垒吾安土，支离饱太仓。若教身更健，鹤背入维扬。
燕
许介轩（宋代）

柳影芹香二月春，一巢才定即栖身。
不应它处无华屋，自是难忘旧主人。
郊庙歌辞。武后享清庙乐章十首。第十送神
佚名（唐代）

大礼言毕，仙卫将归。莫申丹恳，空瞻紫微。
郊祀纪事十首 其八
周紫芝（宋代）

清跸声中下辇来，景钟初动八音谐。登歌已奏迎神曲，天步雍容上午阶。
八月十日二首
陈师道（宋代）

一梦人间四十年，只应炊灶固依然。
两官不办一丘费，五字虚随万里船。
棋 其二
戴翼（宋代）

部曲纵横听指挥，元来棋算即兵机。双关似铁吴坚壁，一著还兵汉解围。

中垒占形包两陕，边隅拓土卷三危。一枰未罢兵书至，战退苻秦奏凯归。
寄友人
于武陵（唐代）

长安清渭东，游子迹重重。此去红尘路，难寻君马踪。

昔时轻一别，渐老贵相逢。应恋嵩阳住，嵩阳饶古松。
二月初五夜雪
王麟生（清代）

空阶三寸雪，小阁一枝镫。夜色静如此，春风来未曾。

榻虚衾似水，杯浅酒成冰。归梦向何处，江楼最上层。
穷居
陆游（宋代）

厄穷心自乐，寂寞道常尊。
老病频辞客，嬉游不出村。
淖糜均列鼎，徒步当华轩。
不但终吾世，犹堪遗子孙。
南歌子
石孝友（宋代）

春浅梅红小，山寒岚翠薄。斜风吹雨入帘幕。梦觉南楼呜咽、数吹角。

歌酒工夫懒，别离情绪恶。舞衫宽尽不堪著。若比那回相见、更消削。
挽赵秋晓
李春叟（宋代）

世上纷纷白首翁，老天何独死英雄。
想应仙魄乘风去，犹在蓬莱第一峰。
清凉山赞佛诗 四首
吴伟业（清代）

西北有高山，云是文殊台。
台上明月池，干叶金莲开。
花花相映发，叶叶同根栽。
王母携双成，绿盖云中来。
汉王坐法宫，一见光徘徊。
结以同心合，授以九子钗。
翠装雕玉辇，丹髹沉香斋。
护置琉璃屏，立在文石阶。
长恐乘风去，舍我归蓬莱。
从猎往上林，小队城南隈。
雪鹰异凡羽，果马殊群材。
言过乐游苑，进及长杨街。
张宴奏丝桐，新月穿宫槐，
携手忽太息，乐极生微哀。
千秋终寂寞，此日谁追陪。
陛下寿万年，妾命如尘埃。
愿共南山椁，长奉西宫杯。
披香淖博士，侧听私惊猜：
今日乐方乐，斯语胡为哉？
待诏东方生，执戟前诙谐。
熏炉拂黼帐，白露零苍苔。
吾王慎玉体，对酒毋伤怀。
伤怀惊凉风，深宫鸣蟋蟀。
严霜被琼树，芙蓉凋素质。
可怜千里草，萎落无颜色。
孔雀蒲桃锦，亲自红女织。
殊方初云献，知破万家室。
瑟瑟大秦珠，珊瑚高八尺。
割之施精蓝，干佛庄严饰。
持来付一炬，泉路谁能识！
红颜尚焦土，百万无容惜。
小臣助长号，赐衣或一袭。
只愁许史辈，急泪难时得。
从官进哀诔，黄纸抄名入。
流涕卢郎才，咨嗟谢生笔。
尚方列珍膳，天厨供玉粒。
官家未解菜，对案不能食。
黑衣召志公，白马驮罗什。
焚香内道场，广坐楞伽译。
资彼象教恩，轻我人王力。
微闻金鸡诏，亦由玉妃出。
高原营寝庙，近野开陵邑。
甫望仓舒坟，掩面添凄侧。
戒言秣我马，遨游凌八极。
八极何茫茫，曰往清凉山。
此山蓄灵异．浩气共屈盘。
能蓄太古雪，一洗天地颜。
日驭有不到，缥缈风云寒。
世尊昔示现，说法同阿难。
讲树耸千尺，摇落青琅玕。
诸天过峰头，绛节乘银鸾。
一笑偶下谪，脱却芙蓉冠。
游戏登琼楼，窈窕垂云鬟。
三世俄去来，任作优昙看。
名山初望幸，衔命释道安。
预从最高顶，洒扫七佛坛。
灵境乃杳绝，扪葛劳跻攀。
路尽逢一峰，杰阁围朱阑。
中坐一天人，吐气如栴檀。
寄语汉皇帝，何苦留人间。
烟岚倏灭没，流水空潺湲。
回首长安城，缁素惨不欢。
房星竟未动，天降白玉棺。
惜哉善财洞，未得夸迎銮。
惟有大道心，与石永不刊。
以此护金轮，法海无波澜。
尝闻穆天子，六飞骋万里。
仙人觞瑶池，白云出杯底。
远驾求长生，逐日过濛汜。
盛姬病不救，挥鞭哭弱水。
汉皇好神仙，妻于思脱屣。
东巡并西幸，离宫宿罗绮。
宠夺长门陈，恩盛倾城李。
秾华即修夜，痛入哀蝉诔。
苦无不死方，得令昭阳起。
晚抱甘泉病，遽下轮台悔。
萧萧茂陵树，残碑泣风雨。
天地有此山，苍崖阅兴毁。
我佛施津粱，层台簇莲蕊。
龙象居虚空，下界闻斗蚁。
乘时方救物，生民难其已。
淡泊心无为，怡神在玉几。
长以兢业心，了彼清净理。
羊车稀复幸，牛山窃所鄙。
纵洒苍梧泪，莫卖西陵履。
持此礼觉王，贤圣总一轨。
道参无生妙，功谢有为耻。
色空两不住，收拾宗风里。
梅花
潘牥（宋代）

偷得湖斋半日闲，有梅此地即孤山。
瘦边似我腰全沈，白处怜渠鬓亦潘。
惟有竹君同所好，岂容蝶使戏其间。
调羹莫作儿童语，老眼相看在岁寒。
送陈旺司训之毗陵
杨荣（明代）

年少负才志，力学勤书诗。振铎大江右，声誉已四驰。

朅来始相见，羡子美令仪。皎然玉树姿，煜煜含清辉。

操觚为文章，雅正且出奇。复此拜恩宠，鸣佩辞禁闱。

分教向毗陵，与我叙别离。子行且慰意，守职为儒师。

以道淑多士，勿谓官秩卑。当今圣明王，功高德巍巍。

崇儒重贤俊，致治昭雍熙。勉旃益励志，敦默慎自持。

喻如荆山玉，终不尔弃遗。申章以赠行，莫讶相箴规。
冬至日
周紫芝（宋代）

云物才书雪未稀，楼台忽复带斜晖。日从银色界中出，鸟向瑶池影外飞。

可忍便教烟欲瞑，会须更待月同归。群山即是三山顶，八极聊将寸目围。
道人矶 其一
王十朋（宋代）

江中双石如弟兄，呼得道人为友生。秋夜扁舟泊矶下，洞庭湖近月华明。
过梅岭
邓于蕃（明代）

重关复岭削天开，丞相曾经启辟来。万里车书通绝域，千秋祠庙倚高台。

云封鸟道从天下，风响松涛尽日哀。文献未亡丰度在，令人临眺重徘徊。
晚归再度西桥四首 其三
杨万里（宋代）

尽日山行意未销，归来再与坐溪桥。山童抛石落溪水，唤作鱼儿波面跳。
飞玉亭
施枢（宋代）

素练飞来衮雪毬，满怀风露不胜秋。
翠蛟已是天然景，今日还当避一头。
与零陵周倅子镕
刘克庄（宋代）

满目山河异，南冠十六期。
胡羝无乳日，辽鹤有归时。
詗虏几齑粉，还朝不磷缁。
汉家重名节，郎秩未为卑。
赠画鱼李生
艾性夫（元代）

李生画鱼天下无，得心应手神为徒。
虚堂素壁扫尘土，远趣一笔移江湖。
青鱼洋洋翻荇带，鳜鱼猎猎穿蒲稗。
醉来屡俗呼霜刀，为我樽前斫新鱠。
雨中送客观鱼阁
程公许（宋代）

送客观鱼阁，山光水色中。
最怜秋惨澹，况复雨溟濛。
坐久觉衣薄，杯行到手空。
恨无佳句子，唤醒少陵翁。
二十五日雪
梅尧臣（宋代）

秋露未为霜，秋空已飞雪。
著树增叶危，压丛忧菊折。
平明开户看，斗觉颓檐洁。
天时莫仓猝，谁预衣裘设。
闲游所至少留得长句
陆游（宋代）

已过樵坞到渔村，逢春人家即叩门。
僧釜藜羹加糁美，市垆黍酒带醅浑。
颓龄更媿才能薄，故里方知辈行尊。
身迫九原儿亦老，一经犹欲教诸孙。
晚坐
方登（明代）

日入群动息，萧然坐草堂。
树暝晚烟合，花收夕露凉。
白发催年暮，青灯照夜长。
林端新月出，松影过邻墙。
送子华兄辞家后还都
韩维（宋代）

春鸠鸣桑间，初日动原隰。
马踏露草嘶，人对松风泣。
茅庐耿夕返，金阙想晨入。
回首别袖远，惟见飞花急。
熙宁以后享庙五首 其三 禘祫孟享、腊享宗正卿升殿用《正安》。
郊庙朝会歌辞（宋代）

进退有容，服章有仪。匪亟匪迟，降登孔时。
湖外送何崇入阁
裴说（唐代）

因诗相识久，忽此告临途。便是有船发，也须容市沽。

精吟五个字，稳泛两重湖。长短逢公道，清名振帝都。
岁除一首
刘克庄（宋代）

度朔山尤远，酆都狱甚宽。
傩驱顽不去，愈送瞥然还。
閒十咏
仇远（元代）

茶瓯沙帽惯迎宾，不是诗人即道人。
细雨斜风君莫出，绿阴门外有红尘。
明化惟长老请赞
释大观（宋代）

为无所为，益无所益。
和气如春，近傍不得。
有时嶮处少机关，拶倒临济白拈贼。
以冤报冤，其义不忒。
同克明曹生清明日登北固山和韵
萨都剌（元代）

三月二日风日暖，千家万家桃李开。少年白日骑马去，满城红雨拂面来。

共君且饮酒一斗，处世不必歌七哀。孙刘事业果何在，百年断石生莓苔。
和水月洞韵
蓟北处士（宋代）

水底有明月，水上明月浮。
水流月不去，月去水还流。
题纸鸢止宋齐丘哭子
李家明（唐代）

安排唐祚革强吴，尽是先生作计谟。

一个孩儿拚不得，让皇百口合何如。
读四家诗选四首·其一·子美
李纲（宋代）

杜陵老布衣，饥走半天下。
作诗千万篇，一一干教化。
是时唐室卑，四海事戎马。
爱君忧国心，愤发几悲咤。
孤忠无与施，但以佳句写。
风骚到屈宋，丽则凌鲍谢。
笔端笼万物，天地入陶冶。
岂徒号诗史，诚足继风雅。
使居孔氏门，宁复称赐也。
残膏与剩馥，沾足沽丐者。
呜呼诗人师，万世谁为亚。
徽宗皇帝挽歌词五首 其五
叶梦得（宋代）

浴殿陪书诏，甘泉忝侍臣。虚传游帝所，不复从时巡。

效死终何日，馀生漫此身。攀髯如已矣，挥涕洒江滨。
韩耕道交八绝句韵见寄因和答之
曹彦约（宋代）

立说招携与殪戎，两端蛮触互论功。
古来帝力通南北，山过焉支岭度葱。
满江红
陈之贤（清代）

人物英雄，更独抱、无双才气。年正壮，文章武略，尽曾留意。破胆欲凭胸内甲，清原宴启舟中誓。笑区区、燕雀不能知，青云志。

封侯貌，神人比。社下手，须荣试。况相门出将，君家常事。斗印垂金他日贵，寿杯浮玉今朝醉。看年年、南极倍明时，春明媚。
剡溪看花
杨凌（唐代）

花落千回舞，莺声百啭歌。还同异方乐，不奈客愁多。
寄行肇上人
释保暹（宋代）

旧隐湖西寺，青青千万峰。
来书度深雪，归梦断疏钟。
开口与时避。论心似我慵。
流年共衰鬓，昨夜又闻蛩。
南园杂诗六首·苦雨
司马光（宋代）

今春忧亢阳，引领望云族。
首夏忽滂沱，意为苍生福。
自尔无虚日，高原亦沾足。
连年困饥馑，此际庶和熟。
如何小秋序，沈阴仍惨黩。
长檐泻潺湲，书夜浩相续。
喧豗流潦怒，突兀坏垣秃。
驾牛泥没鼻，跨马水平腹。
瓦欹松漫白，道废划浓绿。
污莱闵下田，漏湿怜破屋。
纵横委地麻，狼藉卧陇谷。
怯闻饥婴啼，愁听寡妇哭。
闲官虽无责，饱食愧有禄。
世纷久去心，物役奈经目。
郁陶降秉笔，狂简已盈幅。
阮郎归（重午寿外舅）
陈亮（宋代）

波光渺渺浸晴陂。有亭湖岸西。芰荷香拂柳丝垂。升堂献寿卮。

红约腕，绿侵衣。愿祝届期颐。花间妙语欲无诗。一年歌一词。
醉桃源·拍堤春水蘸垂杨
严仁（宋代）

拍堤春水蘸垂杨，水流花片香。弄花噆柳小鸳鸯，一双随一双。
帘半卷，露新妆，春衫是柳黄。倚阑看处背斜阳，风流暗断肠。
杂诗
李复（宋代）

浚泉少汲水，汲多泉水汙。
力穑莫揠苗，揠苗苗必枯。
必清事自简，气和体必舒。
古人有至言，治民如烹鱼。
南塔诗
苏泂（宋代）

松树何知过百年，树根流水亦清涟。
莫嫌寂寞无人到，多有人来正不然。
木兰花（即玉楼春）
顾夐（五代）

月照玉楼春漏促，飒飒风摇庭砌竹。梦惊鸳被觉来时， 何处管弦声断续。
惆怅少年游冶去，枕上两蛾攒细绿。晓莺帘外语花枝， 背帐犹残红蜡烛。

柳映玉楼春日晚，雨细风轻烟草软。画堂鹦鹉语雕笼， 金粉小屏犹半掩。
香灭绣帏人寂寂，倚槛无言愁思远。恨郎何处纵疏狂， 长使含啼眉不展。

月皎露华窗影细，风送菊香黏绣袂。博山炉冷水沉微，惆怅金闺终日闭。
懒展罗衾垂玉箸，羞对菱花篸宝髻。良宵好事枉教休， 无计那他狂耍婿。

拂水双飞来去燕，曲槛小屏山六扇。春愁凝思结眉心， 绿绮懒调红锦荐。
话别情多声欲战，玉箸痕留红粉面。镇长独立到黄昏， 却怕良宵频梦见。
题张惟德清逸轩诗卷
陶宗仪（明代）

结庐自爱南村好，尽日萧閒遣兴长。一榻松风茶在鼎，半帘溪雨酒盈觞。

遥岑爽气朝来致，小径黄花晚节香。闻道层轩清且逸，我将过汝共徜徉。
黄相儿求诗
陈著（宋代）

相儿执笔请翁书，要受持从入学初。
我有至言儿听取，心宜庄敬气宜舒。
汴上二首 其二
刘攽（宋代）

客从江湖来，风水畏难测。行行汳渠上，牵挽意不适。

惊湍卷前汳，怒浪潜乱石。至柔动必刚，况使相推激。

随波叹异心，枉道复退尺。顾思挂高帆，勇往逾箭射。

行险何足忧，万事亦天力。
废烽台
韩维（宋代）

耆老不可问，高台荆棘间。
一时戎马散，千古暮鸦还。
事往孤鸿断，人来落照閒。
兴亡无限恨，惨淡对河关。
乌石山晓望时薛老峰边梅花初开，独坐成咏
何振岱（清代）

万山绕吾州，一水明天际。晓霞绚帆影，叶叶疏林外。

雉堞俯鳞塍，新蔬霜后翠。鸡寒栖树心，禽懒眠犊背。

年芳入祀酬，村情闲畚耒。迎目几枝梅，丛篁不能翳。

寻香乍近远，吹人但静气。千载矗孤峰，薛老联芳袂。

吟魂风雨夕，芬芳相温慰。怪底古隐君，有偕欲遗世。

远望旷我思，孤花深我契。岩居晚自春，逸境洵佳赉。
清平乐·春愁南陌
韦庄（唐代）

春愁南陌，
故国音书隔。
细雨霏霏梨花白，
燕拂画帘金额。
尽日相望王孙，
尘满衣上泪痕。
谁向桥边吹笛，
驻马西望销魂。
送池须文长官
彭汝砺（宋代）

龙渊虎穴少穷探，老大生涯一剑镡。曲沼鸳鸯多白发，雕笼鹦鹉久青衫。

能知令尹三无愠，正似嵇康七不堪。见说明朝好天色，鹏程从此稳图南。
贺新郎
吴潜（宋代）

言诗者，有言酌者。须臾，以酒见酌。中有一人举令云：“各和古酌一首”。且目余云：“相公和叶石林睡起流莺语”。余素熟此酌成诵，遂援笔赓之，掷笔而寤。枕上记忆，不遗一字，亦异矣。以酌意详之，余三上丐归之疏，君父其从欲乎。因录呈同官诸丈，恐可为他时一段佳话云

燕子呢喃语。小园林、残红剩紫，已无三数。绿叶青枝成步障，空有蜂旋蝶舞。又宝扇、轻摇初暑。芳沼拳荷舒展尽，便回头、乱拥宫妆女。惊岁月，能多许。

家山占断凫鸥渚。最相宜、岚烟水月，雾云霏雨。三岛十洲虽铁铸，难把归舟系取。且放我、渔樵为与。从此细斟昌＿酒，况神仙洞府无邀阻。何待结，长生缕。
五月十三日大水
梅尧臣（宋代）

谁知山中水，忽向舍外流。
谁知门前路，已通溪中舟。
穷蛇上竹枝，聚蚓登阶陬。
我家地势高，四顾如湖滮。
浮萍穿篱眼，断葑过屋头。
官吏救市桥，停车当市楼。
应念此中居，望不辩马牛。
危湍泻天河，漫漫无汀洲。
群蛙正得时，日夜鸣不休。
戢戢後池鱼，随波去难留。
扬鬐虽自在，江上多网絇。
纷纭闾里儿，踊跃竞学泅。
吾慕孔宣父，有意乘浮浮。
南岩均庆寺诗四首 其四
丘逢甲（清代）

吾祖昔入粤，五世乃始昌。当时佛抱送，坠地腾佛光。

以寺佛厥佛，至今留馀庆。我从海上来，五载离闽疆。

此行访佛迹，再见闽山苍。闽山连粤山，遥控东南洋。

长蛟率悍类，毒雾遮日光。安得佛金钟，覆使毋披猖。

欲读金字经，贝叶无遗藏。谁传神山笔，父老思先皇。

入寺考故佛，剔藓残碑旁。手携石墨归，满路昙花香。
杨花
吴锡畴（宋代）

为见春风不久归，颠狂上下弄晴晖。
只饶天与无拘束，入幕穿帘任意飞。
戛玉有馀声
管雄甫（唐代）

戛玉音难尽，凝人思转清。依稀流户牖，仿佛在檐楹。

更逐松风起，还将涧水并。乐中和旧曲，天际转馀声。

漂渺浮烟远，温柔入耳轻。想如君子佩，时得上堂鸣。
春景 其二 绝域改春华
刘辰翁（宋代）

绝域魂堪断，风烟不可遮。至今疑梦事，举目改春华。

此处吾为客，何言国与家。尚存他日泪，又看一年花。

谷口迁莺语，都城御柳斜。茫茫皆汉土，无地种秦瓜。
奉和武相公郊居寓目
李益（唐代）

黄扉晚下禁垣钟，归坐南闱山万重。

独有月中高兴尽，雪峰明处见寒松。
淮上送人归睦州
魏允枚（清代）

野渡青青杨柳新，自怜为客久风尘。送君远向严陵去，七里涛声落富春。
塞外山皆桦木不闻禽鸟因诗记之二首 其二
陈琏（明代）

出关连日傍山行，谁见苍苔点绛英。间有野花皆碧色，问人都道不知名。
拟古
方维仪（明代）

八月天高雁南翔，日暮萧条草木黄。与君别后独徬徨，万事寥落悲断肠。

依稀河汉星无光，徘徊白露沾衣裳。人生寿考安得常，何为结束怀忧伤。

中夜当轩理清商，援琴慷慨不能忘，一心耿耿向空房。
差次芜湖谒灵泽孙夫人祠
刘鸿翱（清代）

鲛室龙宫葬玉凫，汉家王气日西徂。峡云直去犹通蜀，江水横流不向吴。

精卫何年填巨壑，湘灵终古怨苍梧。永安宫在蚕丛外，万里关山得到无。